Document ID: /roh_data/filtered/fineweb-2-filterrobots_roh.jsonl.gz/70119

Il cussegl da la Fundaziun Garbald cun sedia en la Bregaglia è puspè cumplet. Da nov fa Christian Rathgeb, il cusseglier guvernativ actual, part dal cussegl. El suonda a l'anteriur president da la Lia Rumantscha, Johannes Flury. Il segund nov commember dal cussegl è il professer da l'ETH Turitg, Christian Wolfrum. El suonda sco vicepresident «Perscrutaziun» sin Detlef Günther.
La fundaziun è responsabla per il center da seminari Villa Garbald a Castasegna e per l'ierta culturala da la famiglia Garbald. Tenor la communicaziun da medias ha la presidenta anteriura pudì rinforzar il diever da la Villa Garbald entras gruppas scientificas da l'ETH e l'Universitad Turitg.